Inge Refshauge (DF), 1998-11-27:
Vi er i Dansk Folkeparti ingenlunde forbavsede over den regn, der er sivet ned over os her.
Vi vidste, den ville komme.
Men Dansk Folkeparti vil blive ved med at fremsætte sådanne forslag.
Det er nemlig den eneste måde, hvorpå vi kan tjene vore vælgere.
Husk på, vi fik over en kvart million stemmer til valget.
Og vi er lige så demokratisk valgt som hr. Arne Melchior er det for CD.
Hr. Melchior bliver altid så hidsig, når vi kommer med nogle forslag omkring indvandring til Danmark.
Jeg forstår det ikke.
Hvorfor?
Prøv dog at opvise den samme entusiasme, når det gælder hjemmehjælpen til de ældre eller sådan noget.
Det hører man ikke rigtig.
Vi har simpelt hen, som jeg siger, ikke andre muligheder.
Og rigtig mange danskere får i disse år dansk statsborgerret eller indfødsret, om man vil.
Sidste gang fik vi ikke mindre end 4.051 på lovforslaget, og der er bebudet flere i februar og april.
I Dansk Folkeparti vil vi meget gerne have udlændingeloven ændret, og til fru Dorte Bennedsen vil jeg sige: Vi har ikke sagt, at de mennesker, der har fået dansk statsborgerret, skal udvises.
Det har vi ikke sagt.
Og så må jeg nok lige bede Enhedslisten om at lade være med at identificere os med nazisterne.
For det har vi simpelt hen ikke noget med at gøre.
Men vi må her i landet på et tidspunkt sige, at nu er det nok.
Og nu er det altså nok.
Prøv at se de somaliere, vi har fået ind i landet.
De passer ikke til dansk kultur.
De har svært ved at leve sig ind i vores samfund.
Der er problemer med dem overalt.
Og ikke nok med det: Vi tager en masse muslimer ind i landet, og vi får ikke andet end ballade med dem.
Lige nu hører vi om balladen omkring PKK-lederen, kurdernes leder, der er tilbageholdt i Italien.
Han er også eftersøgt i Tyskland, men Tyskland tør ikke tage ham ind i landet.
Der er vitterlig grund til frygt for uroligheder overalt i Europa netop grundet den store etniske indvandring.
Vi må virkelig skelne mellem de mennesker, vi tager ind.
Dem, der har en rimelig forståelse og en rimelig identifikation med dansk kultur - o.k., dem tager vi ind.
Vi tager jo alligevel EU-borgerne ind.
Det er Dansk Folkepartis ønske, at man nu endelig begynder at lave nogle regler om tilbagesending af de mennesker, som godt kan vende tilbage til deres hjemlande.
F.eks. kunne mennesker fra det tidligere Jugoslavien godt rejse hjem og give sig til at opbygge deres eget fædreland, ligesom somalierne godt kunne rejse hjem.
I Dansk Folkeparti ser vi en mulighed for at fratage mennesker deres danske indfødsret, hvis de begår grov kriminalitet og står til flere års fængsel.
Vi tror på, at det kan have en præventiv virkning.
Tyskland er begyndt at sende groft kriminelle retur, så det skulle vi her i landet også gøre. Vi vil jo så gerne identificere os med det store EU.
Vi har oplevet, at såkaldt reelt forfulgte kort tid efter er rejst på ferie i deres egne hjemlande, i de lande, hvor de var forfulgte i.
Det er ikke rimeligt over for danske skatteborgere.
I Dansk Folkeparti er vi selvfølgelig helt klar over, at vi ikke får dette forslag vedtaget.
Men vi skylder som sagt befolkningen at gøre noget
, så derfor fremsætter vi sådanne forslag, og vi mener, at det er på tide, at Folketinget får øjnene op for, hvad det er, befolkningen har på sinde.